text: Politiet tjekker bilister på Lillebæltsbroen efter fangeflugt
  07 oktober 2018 kl. 19.49
  Manden flygtede ved at forcere hegnet til den psykiatriske afdeling klokken 18.37 søndag.
  Fyns Politi foretager søndag aften kontrol af biler på Den Gamle Lillebæltsbro på vej til Jylland, fordi man leder efter en flugtfange.
  Det fortæller vagtchefen ved Fyns Politi.
  Det drejer sig om en 29-årig mand, der er flygtet fra den psykiatriske afdeling i Middelfart.
  Vagtchef, Fyns Politi: "Manden er ikke farlig på nuværende tidspunkt, men det kan ændre sig om et døgns tid, når virkningen af hans medicin ophører."
  - Manden er ikke farlig på nuværende tidspunkt, men det kan ændre sig om et døgns tid, når virkningen af hans medicin ophører, siger vagtchefen til TV 2.
  Manden flygtede ved at forcere hegnet til den psykiatriske afdeling klokken 18.37 søndag.
  Politiets teori er, at manden befinder sig i Middelfart på Fyn. Manden var anbragt på psykiatrisk afdeling på grund af personfarlig kriminalitet.
  Politiet hører gerne fra vidner, der har set manden. Han beskrives som 29 år og karseklippet. Han bar en sort hættetrøje, blå cowboybukser og sorte sko under flugten.
  